Hyvinvointi- ja terveystarkastuksilla lisätukea omaishoitajien jaksamiseen

Omaishoitajat, jotka ovat tehneet sopimuksen Etelä-Karjalan hyvinvointialueen kanssa, ovat oikeutettuja maksuttomaan ja vapaaehtoiseen hyvinvointi- ja terveystarkastukseen. Tämän lakisääteisen tarkastuksen tavoitteena on tukea omaishoitajan kokonaisvaltaista hyvinvointia ja tunnistaa mahdollinen tuen tarve.

Ajanvaraus

Ajan hyvinvointi- ja terveystarkastukseen voi varata soittamalla oman alueensa hoitajalle. Tarkemmat ajanvarausohjeet löytyvät verkkosivuiltamme: Omaishoitajan hyvinvointi- ja terveystarkastus.
Omaishoitajia lähestytään hyvinvointi-ja terveystarkastuksen mahdollisuudesta myöhemmin myös kirjeitse.

Kattava tuki omaishoitajan hyvinvoinnille

Tarkastus kestää 1–1,5 tuntia ja niihin sisältyy hyvinvoinnin, terveyden ja toimintakyvyn arviointi, ylläpitäminen ja edistäminen sekä sairauksien ehkäiseminen ja tunnistaminen. Erityisesti niissä keskitytään omaishoitajan jaksamiseen ja pyritään varmistamaan tarpeen mukainen tuki ja ohjaus.

- Jos tarkastuksessa havaitaan, että omaishoitaja tarvitsee lisää tukea, hoitaja ohjaa hänet sopivaan palveluun, kuten alueen sosiaalipalveluiden ensineuvoon. Siellä asiakasvastaavat arvioivat tilanteen tarkemmin ja voivat tarvittaessa tarkistaa tukiluokan tason tai ehdottaa muita tukivaihtoehtoja, kertoo hyvinvointialueen erityisasiantuntija Sari Lind.

Omaishoitajia tuetaan myös yhteistyössä järjestöjen kanssa. Esimerkiksi Etelä-Karjalan omaishoitajat ry tarjoaa tietoa, keskusteluapua ja vertaistukea omaishoitajien tueksi.

Etävastaanoton joustavuus

Keväästä lähtien tarkastuksia on voitu toteuttaa myös etävastaanottoina, mikä tuo joustavuutta tarkastusten toteuttamiseen. Etävastaanottojen ansiosta tarkastukset voidaan aikatauluttaa joustavasti omaishoitajan arkeen, ilman aikaa vieviä siirtymiä.

Omaolo-palvelun hyödyntäminen

Hyvinvointialue hyödyntää tarkastuksissa Omaolo-palvelun kattavaa hyvinvointikyselyä, jonka avulla voidaan tunnistaa omaishoitajan jaksamiseen ja terveyteen vaikuttavia tekijöitä.

Omaolo-palvelun kautta tehdyn hyvinvointitarkastuksen edut:

Kyselyn täyttämisen jälkeen omaishoitaja saa välittömästi palautteen ja arvion tuloksista.

Vastaanottokäynti voidaan tarvittaessa sopia, mutta kaikissa tapauksissa se ei ole tarpeen – omaishoitaja voi myös hyödyntää Omaolon tarjoamia hyvinvointivalmennuksia terveyden ja hyvinvoinnin tueksi.

Lisätietoja:

Sari Lind, erityisasiantuntija, p. 040 635 0646, sari.lind@ekhva.fi